再和
作者：蘇軾
朝代：宋

paragraphs: 東望海，西望湖，山平水遠細欲無。
野人疏狂逐漁釣，刺史寬大容歌呼。
君恩飽暖及爾孥，才者不閑拙者娛。
穿巌度嶺脚力健，未厭山水相縈紆。
三百六十古精廬，出遊無伴籃輿孤。
作詩雖未造藩閾，破悶豈不賢摴蒱。
君才敏贍兼百夫，朝作千篇日未晡。
朅來湖上得佳句，從此不看營丘圖。
知君篋櫝富有餘，莫惜錦繡償菅蘧。
窮多鬬險誰先逋，賭取名畫不用摹。